**LIETUVOS RESPUBLIKOS ŽEMĖS ŪKIO MINISTRAS**

**ĮSAKYMAS**

**DĖL LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „TVARIOS INVESTCIJOS Į ŽEMĖS ŪKIO VALDAS“ ĮGYVENDINIMO TAISYKLIŲ PATVIRTINIMO**

2023 m. d. Nr. 3D-

Vilnius

Vadovaudamasis Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 „Dėl Lietuvos Respublikos žemės ūkio ministerijos nuostatų patvirtinimo“, 7.1. ir 8.2. papunkčiais ir Lietuvos Respublikos Vyriausybės 2020 m. lapkričio 25 d. nutarimo Nr. 1322 „Dėl Pasirengimo administruoti Europos Sąjungos lėšas ir jų administravimo“ 3 punktu,

t v i r t i n u Lietuvos žemės ūkio ir kaimo plėtros 2023–2027 metų strateginio plano intervencinės priemonės „Tvarios investicijos į žemės ūkio valdas “ įgyvendinimo taisykles (pridedama).

Žemės ūkio ministras

PATVIRTINTA

Lietuvos Respublikos žemės ūkio ministro

2023 m. d. įsakymu Nr. 3D-

**LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „TVARIOS INVESTICIJOS Į ŽEMĖS ŪKIO VALDAS“ ĮGYVENDINIMO TAISYKLĖS**

# SKYRIUS

# BENDROSIOS NUOSTATOS

1. Lietuvos žemės ūkio ir kaimo plėtros 2023–2027 metų strateginio plano (toliau – Strateginis planas) intervencinės priemonės „Tvarios investicijos į žemės ūkio valdas“ įgyvendinimo taisyklės (toliau – Taisyklės), parengtos vadovaujantis:
   1. 2021 m. gruodžio 2 d. Europos Parlamento ir Tarybos reglamentu (ES) 2021/2115 kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013 su visais pakeitimais;
   2. 2021 m. gruodžio 2 d. Tarybos reglamentu (ES) 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013 su visais pakeitimais;
   3. 2021 m. birželio 24 d. Europos Parlamento ir Tarybos reglamentu (ES) 2021/1060 kuriuo nustatomos bendros Europos regioninės plėtros fondo, ,,Europos socialinio fondo+“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės“;
   4. 2021 m. gruodžio 21 d. Komisijos įgyvendinimo reglamentu (ES). 2021/2289 kuriuo nustatomos Europos Parlamento ir Tarybos reglamento (ES) 2021/2115 taikymo taisyklės dėl BŽŪP strateginių planų turinio pateikimo ir saugaus keitimosi informacija elektroninės sistemos;
   5. 2021 m. gruodžio 21 d. Komisijos įgyvendinimo reglamentu (ES) 2022/128, kuriuo nustatomos Europos Parlamento ir Tarybos reglamento (ES) Nr. 2021/2116 taikymo taisyklės dėl mokėjimo agentūrų ir kitų įstaigų, finansų valdymo, sąskaitų patvirtinimo, patikrų, užstatų ir skaidrumo;
   6. 2021 m. gruodžio 21 d. Komisijos įgyvendinimo reglamentu (ES) 2022/129, kuriuo pagal Europos Parlamento ir Tarybos reglamentą (ES) 2021/2115 nustatomos su aliejingosiomis sėklomis, medvilne ir vyno gamybos šalutiniais produktais susijusių intervencinių priemonių rūšių ir informavimo, viešinimo ir matomumo reikalavimų, susijusių su sąjungos parama ir BŽŪP strateginiais planais, taisyklės;
   7. 2022 m. rugsėjo 6 d. Komisijos įgyvendinimo reglamentu (ES) 2022/1475, kuriuo nustatomos išsamios Europos Parlamento ir Tarybos reglamento (ES) 2021/2115 įgyvendinimo taisyklės, susijusios su BŽŪP strateginių planų vertinimu ir stebėsenai bei vertinimui reikalingos informacijos teikimu;
   8. Lietuvos žemės ūkio ir kaimo plėtros 2023–2027 metų strateginiu planu, patvirtintu 2022 m. lapkričio 21 d. Europos Komisijos įgyvendinimo sprendimu Nr. C(2022) 8272;
   9. Lietuvos Respublikos Vyriausybės 2020 m. lapkričio 25 d. nutarimu Nr. 1322 „Dėl pasirengimo administruoti Europos Sąjungos lėšas ir jų administravimo“;
   10. Lietuvos Respublikos Vyriausybės 2023 m. balandžio 5 d. nutarimu Nr. 218 „Dėl Valstybės institucijų ir įstaigų, savivaldybių ir kitų juridinių asmenų, atsakingų už Lietuvos žemės ūkio ir kaimo plėtros 2023–2027 m. strateginio plano įgyvendinimą, paskyrimo“;
   11. Lietuvos žemės ūkio ir kaimo plėtros 2023–2027 metų strateginio plano administravimo taisyklėmis, patvirtintomis Lietuvos Respublikos žemės ūkio ministro 2022 m. vasario 24 d. įsakymu Nr.  3D-102 „Dėl žemės ūkio ir kaimo plėtros 2023–2027 metų strateginio plano administravimo taisyklių patvirtinimo“ (toliau – **Administravimo taisyklės**);
   12. Finansinių priemonių įgyvendinimo taisyklėmis, patvirtintomis Lietuvos Respublikos finansų ministro 2022 m. birželio 22 d. įsakymu Nr. 1K-237 „Dėl 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ įgyvendinimo“ (toliau – **Finansinių priemonių įgyvendinimo taisyklės**);
   13. Lietuvos Respublikos žemės ūkio ministro 2020 m. lapkričio 30 d. įsakymu Nr. 3D-821 „Dėl fondų fondo „KPP finansinių priemonių fondas“, skirto Lietuvos kaimo plėtros 2014–2020 metų programos lėšomis įgyvendinamoms finansinėms priemonėms administruoti, valdytojo skyrimo ir finansavimo sąlygų aprašo patvirtinimo“ (toliau – **Finansavimo sąlygų aprašas**);
   14. Ūkio subjektų, siekiančių pasinaudoti parama pagal Lietuvos kaimo plėtros 2014–2020 metų programos ir Lietuvos žemės ūkio ir kaimo plėtros 2023–2027 m. strateginio plano priemones, ekonominio gyvybingumo nustatymo taisyklėmis, patvirtintose Lietuvos Respublikos žemės ūkio ministro 2014 m. liepos 28 d. įsakymu Nr. 3D-440 „Dėl Ūkio subjektų, siekiančių pasinaudoti parama pagal Lietuvos kaimo plėtros 2014–2020 metų programos ir Lietuvos žemės ūkio ir kaimo plėtros 2023–2027 m. strateginio plano priemones, ekonominio gyvybingumo nustatymo taisyklių patvirtinimo“ (toliau – **Ekonominio gyvybingumo taisyklės**);
   15. Dirbtinai sukurtų sąlygų gauti paramą nustatymo metodika, patvirtinta Lietuvos Respublikos žemės ūkio ministro 2014 m. lapkričio 27 d. įsakymu Nr. 3D-889 „Dėl Dirbtinai sukurtų sąlygų gauti paramą nustatymo metodikos patvirtinimo“ (toliau – **Dirbtinai sukurtų sąlygų gauti paramą nustatymo metodika**);
   16. Galvijų pastatų technologinio projektavimo taisyklėmis ŽŪ TPT 01:2009, patvirtintomis Lietuvos Respublikos žemės ūkio ministro 2009 m. rugpjūčio 21 d. įsakymu Nr. 3D-602 „Dėl Galvijų pastatų technologinio projektavimo taisyklių ŽŪ TPT 01:2009 patvirtinimo“ (toliau – **Galvijų pastatų TPT**);
   17. Kiaulidžių technologinio projektavimo taisyklėmis ŽŪ TPT 02:2010, patvirtintomis Lietuvos Respublikos žemės ūkio ministro 2010 m. sausio 27 d. įsakymu Nr. 3D-50 „Dėl Kiaulidžių technologinio projektavimo taisyklių ŽŪ TPT 02:2010 patvirtinimo“ (toliau – **Kiaulidžių TPT**);
   18. Paukštininkystės ūkių technologinio projektavimo taisyklėmis ŽŪ TPT 04:2012, patvirtintomis Lietuvos Respublikos žemės ūkio ministro 2012 m. birželio 21 d. sakymu Nr. 3D-473 „Dėl Paukštininkystės ūkių technologinio projektavimo taisyklių ŽŪ TPT 04:2012 patvirtinimo“ (toliau – **Paukštininkystės ūkių TPT**);
2. Šios taisyklės nustato paramos teikimo ir administravimo tvarką pagal Strateginio plano intervencinę priemonę „Tvarios investicijos į žemės ūkio valdas“ (toliau – **intervencinė priemonė**). Taisyklės taikomos pareiškėjams, rengiantiems ir teikiantiems paramos paraiškas, paramos gavėjams, įgyvendinantiems projektus, kuriems skirta parama pagal intervencinę priemonę, taip pat institucijoms, atliekančioms paramos paraiškų vertinimą ir projektų įgyvendinimo priežiūrą. Paramos teikimo ir administravimo tvarka, kurios nereglamentuoja Taisyklės, nustatyta Administravimo taisyklėse, Finansinių priemonių įgyvendinimo taisyklėse ir Finansavimo sąlygų apraše.

# SKYRIUS

# SUTRUMPINIMAI IR SĄVOKOS

1. Taisyklėse vartojami sutrumpinimai:
   1. **Agentūra** – Nacionalinė mokėjimo agentūra prie Žemės ūkio ministerijos;
   2. **BSE** - Bendrasis subsidijos ekvivalentas
   3. **ES** – Europos Sąjunga;
   4. **Ministerija** – Lietuvos Respublikos žemės ūkio ministerija;
   5. **NPĮ** – Nacionalinė plėtros įstaiga;
   6. **ŠESD** – šiltnamio efektą sukeliančios dujos;
   7. **ŽŪDC -** VĮ Žemės ūkio duomenų centras
   8. **ŽŪMIS** – Žemės ūkio ministerijos informacinė sistema, prie Lietuvos Respublikos žemės ūkio ministerijos valdymo srities priskirtų institucijų ir įstaigų teikiamų paslaugų informacinė sistema.
2. Taisyklėse vartojamos sąvokos:
   1. **Lengvatinė** p**askola** – paskola, skiriama pagal NPĮ valdomą finansinę priemonę.
   2. **Pripažinta žemės ūkio kooperatinė bendrovė (kooperatyvas)**(toliau – pripažintas žemės ūkio kooperatyvas) – sąvoka suprantama taip, kaip ji apibrėžta Lietuvos Respublikos kooperatinių bendrovių (kooperatyvų) įstatymo 31 straipsnyje.
   3. **Produkcijos standartine verte išreikštas žemės ūkio valdos ekonominis dydis** (toliau – **VED**) – piniginiais vienetais išreikštas rodiklis, kuriuo apibūdinamas žemės ūkio valdos dydis ir kuris yra lygus valdos visos produkcijos standartinės vertės ir valdos pajamų, gautų už paslaugas žemės ūkiui, sumai.
   4. **Projekto bendrosios išlaidos** (toliau – bendrosios išlaidos) – rengiant ir įgyvendinant projektą patiriamos išlaidos: atlyginimas architektams, inžinieriams ir konsultantams už konsultacijas, susijusias su aplinkosauginiu ir ekonominiu tvarumu, įskaitant verslo planų (veiklos ir (arba) projektų aprašų) ir kitų su jais susijusių dokumentų rengimą, kai šios išlaidos skiriamos nekilnojamajam turtui statyti ir (arba) įsigyti, įskaitant ilgalaikę nuomą, ir gerinti, naujiems įrenginiams ir įrangai, įskaitant techniką, pirkti ir (arba) išperkamajai nuomai, taip pat šio projekto viešinimo išlaidos.
   5. **Ūkinių gyvūnų banda** (toliau – banda) – vienoje laikymo vietoje laikoma vienos rūšies ūkinių gyvūnų grupė, kuriai suteikiamas atpažinties numeris.
   6. **Ūkinių gyvūnų skaičius išreikštas sutartiniais gyvuliais** (toliau - **SG**) **–** dydis,nustatomas ūkinių gyvūnų skaičių padauginus iš verčių, nurodytų Paramos už žemės ūkio naudmenas ir kitus plotus bei gyvulius paraiškos ir tiesioginių išmokų administravimo bei kontrolės taisyklių, patvirtintų Lietuvos Respublikos žemės ūkio ministro 2015 m. gruodžio 4 d. įsakymu Nr. 3D-897 „Dėl paramos už žemės ūkio naudmenas ir kitus plotus bei gyvulius paraiškos ir tiesioginių išmokų administravimo bei kontrolės taisyklių patvirtinimo“, 3 priede.
3. Kitos Taisyklėse vartojamos sąvokos apibrėžtos Strateginiame plane, Administravimo taisyklėse, Finansinių priemonių taisyklėse, Lietuvos Respublikos žemės ūkio, maisto ūkio ir kaimo plėtros įstatyme ir kituose Lietuvos Respublikos ir ES teisės aktuose.

# SKYRIUS

# TIKSLAI, POREIKIAI IR RODIKLIAI

1. Intervencinės priemonės tikslas – skatinti tvarią žemės ūkio produktų gamybą, remiant investicijas, kuriomis prisidedama prie klimato kaitos švelninimo ir prisitaikymo prie jos, taip pat prie atsinaujinančiosios energijos gamybos ir aukštesnių gyvūnų gerovės standartų.
2. Intervencinė priemonė atitinka šiuos Bendrosios žemės ūkio politikos tikslus:
   1. labiau orientuotis į rinką ir didinti ūkių konkurencingumą tiek trumpuoju, tiek ilguoju laikotarpiu, be kita ko, daugiau dėmesio skiriant moksliniams tyrimams, technologijoms ir skaitmenizacijai;
   2. prisidėti prie klimato kaitos švelninimo ir prisitaikymo prie jos, be kita ko, mažinant išmetamą šiltnamio efektą sukeliančių dujų kiekį ir didinant anglies dioksido sekvestraciją, taip pat plėtoti tvariąją energetiką;
   3. skatinti darnų vystymąsi ir veiksmingą tokių gamtos išteklių kaip vanduo, dirvožemis ir oras, valdymą, be kita ko, mažinant priklausomybę nuo cheminių medžiagų;
   4. gerinti tai, kaip Sąjungos žemės ūkio sektorius tenkina visuomenės poreikius, susijusius su maistu ir sveikata, įskaitant aukštos kokybės, saugius ir maistingus maisto produktus, pagamintus tvariu būdu, mažinti maisto atliekas, didinti gyvūnų gerovę ir kovoti su antimikrobiniu atsparumu.
3. Intervencinė priemonė prisideda prie šių nacionalinių žemės ūkio ir kaimo plėtros poreikių įgyvendinimo:
   1. didinti žemės ūkio subjektų galimybes pasinaudoti alternatyviais finansiniais ištekliais;
   2. didinti inovatyvių / pažangių technologijų diegimą ūkiuose;
   3. skatinti beatliekę veiklą ūkiuose;
   4. taikyti technologijas mažinančias ŠESD emisijas ir didinančias organinės anglies kiekį dirvožemyje;
   5. didinti gyvulių mėšlo ir kitų šalutinių žemės ūkio produktų panaudojimą energijos gamybai;
   6. mažinti tręšimą mineralinėmis trąšomis ir amoniako emisijas, taikant mėšlo tvarkymo technologijas;
   7. skatinti ūkinių gyvūnų laikytojus prisiimti aukštesnius gyvūnų gerovės standartus.
4. Siekiant šiame skyriuje nustatytų tikslų ir poreikių intervencinė priemonė prisideda prie šių rezultatų rodiklių:
   1. Ūkių, pagal BŽŪP gaunančių paramą skaitmeninėms ūkininkavimo technologijoms plėtoti, dalies;
   2. Ūkių, gaunančių investicinę paramą restruktūrizavimui ir modernizavimui, įskaitant išteklių naudojimo efektyvumo didinimą, dalies;
   3. Remiamų investicijų į atsinaujinančiųjų išteklių energijos gamybos pajėgumus, įskaitant biologinius (megavatai);
   4. Ūkių, pagal BŽŪP gaunančių paramą investicijoms, kuria prisidedama prie klimato kaitos švelninimo ir prisitaikymo prie jos, taip pat prie atsinaujinančiosios energijos ar biologinių medžiagų gamybos, dalies;
   5. Sutartinių ūkinių gyvūnų, kuriems taikomi remiami gyvūnų gerovės didinimo veiksmai, dalies.

# SKYRIUS

# PARAMOS FORMOS IR REMIAMA VEIKLA

1. Paramos teikimo formos:
   1. dotacija;
   2. lengvatinė paskola.
2. Pareiškėjas gali teikti paramos paraišką gauti paramai vienu iš šių būdų:
   1. gauti tik dotaciją;
   2. gauti dotaciją ir lengvatinę paskolą;
   3. gauti tik lengvatinę paskolą.
3. Pagal intervencinę priemonę remiama ši veikla:
   1. ŠESD ir/ar amoniako išmetimus mažinančių bei oro kokybę gerinančių technologijų diegimas ūkyje;
   2. biodujų gamyba iš gyvulininkystės ūkyje susidarančio mėšlo ir kitų biologiškai skaidžių žemės ūkio atliekų;
   3. investicijos į perėjimą prie aukštesnių nei pareiškėjui privalomi reikalavimų ūkinių gyvūnų gerovės reikalavimų.
4. Pagal intervencinę priemonę remiami gyvulininkystės subsektoriai:
   1. galvijininkystės (pieninės, mėsinės);
   2. kiaulininkystės;
   3. paukštininkystės.
5. Pareiškėjas per vieną kvietimą teikti paramos paraiškas gali pateikti vieną paramos paraišką, kurioje:
   1. privalo numatyti vykdyti Taisyklių 12.1 papunktyje nurodytą veiklą bent viename iš Taisyklių 13 punkte nurodytų gyvulininkystės subsektorių;
   2. papildomai gali pasirinkti vykdyti Taisyklių 12.2 papunktyje nurodytas veiklas bent viename iš Taisyklių 13 punkte nurodytų gyvulininkystės subsektorių;
   3. papildomai gali pasirinkti vykdyti Taisyklių 12.3 papunktyje nurodytas veiklas bent viename iš Taisyklių 13 punkte nurodytų gyvulininkystės subsektorių.

# SKYRIUS

# GALIMI PAREIŠKĖJAI

1. Pareiškėju gali būti:
   1. fizinis asmuo, atitinkantis šias sąlygas:
      1. ne jaunesnis kaip 18 metų amžiaus;
      2. savo vardu įregistravęs ūkininko ūkį Lietuvos Respublikos ūkininko ūkio įstatyme nustatyta tvarka;
      3. savo vardu, kaip valdos valdytojas įregistravęs žemės ūkio valdą Lietuvos Respublikos žemės ūkio ir kaimo verslo registre Lietuvos Respublikos Vyriausybės 2002 m. rugpjūčio 27 d. nutarimo Nr. 1351 „Dėl Lietuvos Respublikos žemės ūkio ir kaimo verslo registro įsteigimo ir jo nuostatų patvirtinimo“ nustatyta tvarka.
   2. juridinis asmuo, savo vardu įregistravę žemės ūkio valdą. Pripažintiems žemės ūkio kooperatyvams, kurie superka ir realizuoja tik iš savo narių valdose pagamintus ar išaugintus žemės ūkio produktus arba supirktus iš savo narių jų valdose pagamintus ar išaugintus žemės ūkio produktus perdirba ir realizuoja iš jų pagamintus maisto ir ne maisto produktus, reikalavimas turėti savo vardu įregistruotą valdą netaikomas.
2. Paramos paraiškos, pateiktos fizinio ar juridinio asmens kartu su projekto partneriu (-iais), nepriimamos.

# SKYRIUS

# TINKAMUMO GAUTI PARAMĄ SĄLYGOS IR REIKALAVIMAI

1. Paramos paraiškų tinkamumo skirti paramą vertinimas atliekamas Administravimo taisyklėse nustatyta tvarka.
2. Paramos paraiška laikoma tinkama gauti paramą, jei ji atitinka šias tinkamumo gauti paramą sąlygas ir reikalavimus:
   1. projektas atitinka bendrąsias tinkamumo sąlygas ir reikalavimus, nurodytus Administravimo taisyklių 124.1–124.4 papunkčiuose ir nepatenka į Administravimo taisyklių 125.1, 125.2 papunkčiuose nurodytas paramą ribojančias sąlygas;
   2. pareiškėjas užsiima žemės ūkio veikla ir (arba) valdoje (-ose) pagamintų ir (arba) užaugintų žemės ūkio produktų supirkimu (taikoma tik pripažintiems žemės ūkio kooperatyvams, superkantiems savo narių valdose pagamintą ir (arba) užaugintą produkciją), ir (arba) perdirbimu, įskaitant pirminį perdirbimą, ir pateikimu rinkai ne trumpiau kaip 1 metus iki paramos paraiškos pateikimo. Atitiktis šiam reikalavimui tikrinama pagal ūkininko ūkio įregistravimo arba juridinio asmens registravimo datą ir pagal pareiškėjo kartu su paramos paraiška pateiktų ataskaitinių metų finansinių ataskaitų dokumentus.
   3. pareiškėjo pajamos iš žemės ūkio veiklos ir (arba) valdoje (-ose) pagamintų ir (arba) užaugintų žemės ūkio produktų supirkimo (taikoma tik pripažintiems žemės ūkio kooperatyvams, superkantiems savo narių valdose pagamintą ir (arba) užaugintą produkciją), ir (arba) perdirbimo, įskaitant pirminį perdirbimą, ir pateikimo rinkai 1 metus iki paramos paraiškos pateikimo turi sudaryti ne mažiau kaip 50 proc. visų ūkio subjekto pajamų. Atitiktis šiam reikalavimui tikrinama pagal pareiškėjo parengtą Pažymą apie žemės ūkio veiklos subjekto pajamas per praėjusius kalendorinius metus (Žemės ūkio veiklos subjektų pajamų dalies, gaunamos iš žemės ūkio veiklos, įvertinimo metodikos, patvirtintos Lietuvos Respublikos žemės ūkio ministro 2003 m. vasario 26 d. įsakymu Nr. 3D-66 „Dėl Žemės ūkio veiklos subjektų pajamų dalies, gaunamos iš žemės ūkio veiklos, įvertinimo metodikos patvirtinimo“, 3 priedas);
   4. pareiškėjo VED yra ne mažesnis kaip 30 001 Eur (šis reikalavimas netaikomas pripažintiems žemės ūkio kooperatyvams, kurie superka ir realizuoja tik iš savo narių jų valdose pagamintus ar išaugintus žemės ūkio produktus arba supirktus iš savo narių jų valdose pagamintus ar išaugintus žemės ūkio produktus perdirba ir realizuoja iš jų pagamintus maisto ir ne maisto produktus). VED skaičiuojamas pagal Produkcijos standartine verte išreikšto žemės ūkio valdos ekonominio dydžio apskaičiavimo tvarkos aprašą, patvirtintą Lietuvos Respublikos žemės ūkio ministro 2014 m. birželio 23 d. įsakymu Nr. 3D-382 „Dėl Produkcijos standartine verte išreikšto žemės ūkio valdos ekonominio dydžio apskaičiavimo tvarkos aprašo patvirtinimo“. VED paramos paraiškos pateikimo dienos duomenimis nustatomas:
      1. kai paramos paraiškos teikiamos einamųjų metų pirmąjį pusmetį, t. y. nuo einamųjų metų sausio 1 d. iki einamųjų metų birželio 30 d., pagal ŽŪDC už praėjusių metų laikotarpį, prasidedantį sausio 1 d. ir pasibaigiantį gruodžio 31 d., apskaičiuotą valdos ekonominį dydį einamųjų metų sausio 1 d., kuris ŽŪDC duomenų bazėje skelbiamas einamųjų metų sausio 30 d.;
      2. kai paramos paraiškos teikiamos einamųjų metų antrąjį pusmetį, t. y. laikotarpiu nuo einamųjų metų liepos 1 d. iki einamųjų metų gruodžio 31 d., pagal ŽŪDC už laikotarpį, prasidedantį praėjusių metų liepos 1 d. ir pasibaigiantį einamųjų metų birželio 30 d., apskaičiuotą valdos ekonominį dydį einamųjų metų liepos 1 d., kuris ŽŪDC duomenų bazėje skelbiamas einamųjų metų rugpjūčio 31 d.
   5. parama teikiama pareiškėjams, gaminantiems Sutarties dėl Europos Sąjungos veikimo I priedo produktų (išskyrus žvejybos ir akvakultūros produktus) ir (ar) apdorojantiems ir (ar) perdirbantiems valdoje (-ose) pagamintus produktus. Apdorojimo ir perdirbimo proceso metu gautas galutinis produktas turi būti Sutarties dėl Europos Sąjungos veikimo I priede nurodytas produktas. Parama pripažintiems žemės ūkio kooperatyvams, superkantiems ir realizuojantiems iš savo narių jų valdose pagamintus (išaugintus) žemės ūkio produktus, perdirbantiems iš savo narių supirktus žemės ūkio produktus ir realizuojantiems iš jų pagamintus maisto ir ne maisto produktus, veiklai vykdyti teikiama, jei produktai yra Sutarties dėl Europos Sąjungos veikimo I priedo produktai (išskyrus žvejybos ir akvakultūros produktus);
   6. papildomai, kai kreipiamasi paramos pagal Taisyklių 11.1, 11.2 papunkčius paramos paraiška laikoma tinkama gauti paramą, jei:
      1. projektas atitinka bendrąsias tinkamumo sąlygos ir reikalavimus, nurodytus Administravimo taisyklių 124.5 – 124.9, 124.12, 124.17, 124.21 papunkčiuose;
      2. pareiškėjas dar nėra įgyvendinęs ankstesnio projekto pagal Lietuvos kaimo plėtros 2014–2020 metų programos priemonės „Investicijos į materialųjį turtą“ veiklos sritį “Parama investicijoms į žemės ūkio valdas“, priemonės “Ūkio ir verslo plėtra” veiklos sritį “Parama jaunųjų ūkininkų įsikūrimui”, Strateginio plano intervencines priemones „Investicijos į žemės ūkio valdas“, „Jaunųjų ūkininkų įsikūrimas“, t. y. dar nėra pateikęs galutinio mokėjimo prašymo pagal šias priemones;
      3. pareiškėjas atitinka ekonominį gyvybingumą apibūdinančius rodiklius ir jų kritines reikšmes, nustatytas Ekonominio gyvybingumo taisyklėse.

# SKYRIUS

# PAREIŠKĖJO (PARAMOS GAVĖJO) ĮSIPAREIGOJIMAI

1. Teikdamas paramos paraišką pagal Taisyklių 11.1, 11.2 papunkčius pareiškėjas (paramos gavėjas) prisiima ir iki kontrolės laikotarpio pabaigos laikosi šių įsipareigojimų:
   1. Administravimo taisyklių 170.1–170.16 papunkčiuose nurodytų bendrųjų įsipareigojimų;
   2. užtikrina, kad pripažinto žemės ūkio kooperatyvo statusas bus nepertraukiamai išlaikytas nuo paramos paraiškos pateikimo dienos iki projekto kontrolės laikotarpio pabaigos (taikoma, kai pareiškėjas – pripažintas žemės ūkio kooperatyvas);
   3. pareiškėjas (paramos gavėjas) kreipdamasis paramos papildomai veiklai, nurodytai Taisyklių 12.3 papunktyje, taip pat įsipareigoja:
      1. išlaikyti ūkinių gyvūnų bandoje (pulke), kurioje (-iame) pereinama prie aukštesnių nei pareiškėjui privalomi ūkinių gyvūnų gerovės reikalavimų, SG skaičių ne mažesnį, nei nurodyta paramos paraiškoje;
      2. nelaikyti veršelių (iki 8 savaičių amžiaus) vieniniuose garduose (taikoma, kai atliekamos investicijos, nurodytos Taisyklių 29.4.1 papunktyje);
      3. laikyti kiaules bent 20 proc. didesniame plote nei atitinkamai kiaulių grupei skiriamas minimalus plotas, numatytas Kiaulidžių TPT 77 – 82 punktuose (taikoma, kai atliekamos investicijos, nurodytos Taisyklių 29.4.2 papunktyje);
      4. nelaikyti vištų dedeklių narvuose (taikoma, kai vištų dedeklių paukštynuose atliekamos investicijos, nurodytos Taisyklių 29.4.3 papunktyje).
2. Teikdamas paramos paraišką pagal Taisyklių 11.2, 11.3 papunkčius pareiškėjas (paramos gavėjas) prisiima ir iki lengvatinės paskolos finansiniam tarpininkui sugrąžinimo laikosi šių įsipareigojimų:
   1. Administravimo taisyklių 170.2, 170.6, 170.14, 170.16 papunkčiuose nurodytų bendrųjų įsipareigojimų;
   2. Taisyklių 19.1, 19.2 papunktyje nurodytų įsipareigojimų.

# SKYRIUS

# PARAMOS SUMA IR INTENSYVUMAS

1. Didžiausia paramos, teikiamos dotacijos forma pagal Taisyklių 11.1, 11.2 papunkčius, suma vienam projektui negali viršyti:
   1. kai vykdoma tik Taisyklių 12.1 papunktyje nurodyta veikla – 200 000 Eur (du šimtus tūkstančių eurų);
   2. kai vykdoma privalomoji Taisyklių 12.1 papunktyje nurodyta veikla ir papildomai vykdoma Taisyklių 12.2 papunktyje nurodyta veikla – 800 000 Eur (aštuonis šimtus tūkstančius eurų);
   3. kai vykdoma privalomoji Taisyklių 12.1 papunktyje nurodyta veikla ir papildomai vykdoma Taisyklių 12.3 papunktyje nurodyta veikla – 900 000 Eur (devynis šimtus tūkstančius eurų);
   4. kai vykdoma privalomoji Taisyklių 12.1 papunktyje nurodyta veikla ir papildomai vykdomos abi Taisyklių 12.2 ir 12.3 papunkčiuose nurodytos veiklos – 1 500 000 Eur (vieną milijoną penkis šimtus tūkstančių eurų).
2. Susijusių įmonių, sutuoktinių didžiausia bendra gauta paramos suma 2023–2027 metų laikotarpiu, pagal šią intervencinę priemonę negali viršyti didžiausių 21 punkte numatytų sumų.
3. Paramos, teikiamos dotacijos forma pagal Taisyklių 11.1, 11.2 papunkčius, intensyvumas nustatomas laikantis šių sąlygų:
   1. paramos intensyvumas yra iki 65 proc. visų tinkamų finansuoti projekto išlaidų;
   2. projektams, kuriuose pareiškėjas yra jaunasis ūkininkas, besikreipiantis paramos pagal intervencinę priemonę pirmą kartą ir atitinkantis Administravimo taisyklių 7 punkte nurodytus reikalavimus, paramos intensyvumas didinamas 15 procentinių punktų. Didžiausias paramos intensyvumas projektams, atitinkantiems šią sąlygą negali viršyti 80 proc. visų tinkamų finansuoti projekto išlaidų;
   3. projektams, kuriuose pasirinkta papildomai vykdyti Taisyklių 12.3 papunktyje nurodytą veiklą kiaulininkystės subsektoriuje, paramos intensyvumas šios veiklos įgyvendinimui skirtai projekto daliai didinamas 15 procentinių punktų. Didžiausias paramos intensyvumas taikomas projekto daliai, atitinkančiai šią sąlygą, negali viršyti 80 proc. visų tinkamų finansuoti projekto išlaidų. Kitoms projekto dalims taikomas paramos intensyvumas negali viršyti Taisyklių 23.1 arba 23.2 papunkčių nuostatų.
   4. visais atvejais paramos intensyvumas negali būti mažesnis nei 20 proc. tinkamų finansuoti išlaidų.
4. Jei pareiškėjas naudojasi kredito įstaigų išduotais kreditais ir (arba) finansine nuoma (lizingu) projektui, kuriam prašoma paramos, finansuoti ir pareiškėjui teikiama valstybės pagalba, kompensuojant dalį kredito įstaigai ir (arba) finansinės nuomos (lizingo) bendrovei sumokėtų palūkanų ir (arba) dalį garantinio užmokesčio, kuris mokamas NPĮ už garantijos suteikimą kredito įstaigai ar finansinės nuomos (lizingo) bendrovei, didžiausia bendra paramos, skiriamos pagal Taisykles, ir valstybės pagalbos, skiriamos kompensuojant dalį kredito įstaigai ir (arba) finansinės nuomos (lizingo) bendrovei sumokėtų palūkanų ir (arba) dalį garantinio užmokesčio, suma bei intensyvumas vienam projektui ir jo tinkamoms finansuoti išlaidoms negali viršyti Taisyklių 21 ir 23 punktuose nustatytų dydžių.

# SKYRIUS

# LENGVATINĖS PASKOLOS DYDIS IR SĄLYGOS

1. Didžiausia lengvatinės paskolos suma vienam paskolos gavėjui pagal Taisyklių 11.2 ir 11.3 papunkčius negali viršyti 200 000 Eur (dviejų šimtų tūkstančių eurų);
   1. ilgiausias paskolos laikotarpis – 5 metai nuo paskolos sutarties su finansų tarpininku pasirašymo;
   2. palūkanos skaičiuojamos tik finansų tarpininkų daliai. Palūkanų norma finansų tarpininkų lėšų daliai, atsižvelgiant į rinkos sąlygas, nustatoma finansų tarpininkų atrankos sąlygose;
   3. vienam galutiniam naudos gavėjui iš šios intervencinės priemonės lėšų gali būti suteikta viena paskola;
   4. lengvatinės paskolos lėšomis gali būti apmokama iki 100 proc. tinkamų finansuoti išlaidų;
   5. papildomos lengvatinės paskolos teikimo pagal Taisyklių 11.2, 11.3 papunktį sąlygos:
      1. dotacija negali būti naudojama finansavimui, gautam pagal lengvatinę paskolą, apmokėti;
      2. lengvatinė paskola negali būti naudojama išankstiniam dotacijos finansavimui;
      3. bendra paramos suma projektui, kuri yra apskaičiuojama sudedant dotaciją ir lengvatinę paskolą, apskaičiuotą kaip BSE, turi neviršyti didžiausios leistinos paramos sumos, nustatytos šių Taisyklių 21 punkte;
      4. paramos intensyvumas projekto lygiu, kuris yra apskaičiuojamas pagal formulę: *Paramos projektui intensyvumas, proc. = (investicinės paramos suma + paskolos dalies, skirtos investicijoms, suma, išreikšta BSE + paskolos dalies, skirtos apyvartiniam kapitalui, suma, išreikšta BSE) / visų tinkamų finansuoti projekto išlaidų,* turi neviršyti didžiausio leistino paramos intensyvumo, nustatyto Taisyklių 23 punkte;
      5. paramos intensyvumas investicijų lygiu, kuris skaičiuojamas pagal formulę: *Paramos investicijoms intensyvumas, proc. = (investicinės paramos suma + paskolos dalies, skirtos investicijoms, suma, išreikšta BSE) / visų tinkamų finansuoti investicijų vertės,* turi neviršyti didžiausio leistino paramos intensyvumo, nustatyto Taisyklių 23 punkte;
   6. papildomos lengvatinės paskolos teikimo pagal šių Taisyklių 11.2, 11.3 papunkčius sąlygos nustatomos Finansavimo sąlygų apraše, NPĮ ir finansų tarpininko sudarytoje dvišalėje sutartyje.

# SKYRIUS

# TINKAMOS IR NETINKAMOS IŠLAIDOS

1. Projekte turi būti numatytos visos išlaidos, kurios yra susijusios su projekto įgyvendinimu ir numatyta vykdyti veikla.
2. Projekto įgyvendinimo trukmė turi būti nurodyta paramos paraiškoje ir negali viršyti 24 mėnesių laikotarpio nuo paramos sutarties pasirašymo.
3. Projekto išlaidų tinkamumo finansuoti vertinimas ir viešosios paramos intensyvumo nuo tinkamų finansuoti išlaidų nustatymas atliekamas Administravimo taisyklių nustatyta tvarka.
4. Siekiant gauti paramą pagal Taisyklių 11.1, 11.2 papunkčius, tinkamomis laikomos investicijos, atitinkančios šiuos reikalavimus:
   1. bendrąsias tinkamumo sąlygas ir reikalavimus, nurodytus Administravimo taisyklių 124.11, 124.13–124.16, 124.18 – 124.19 papunkčiuose;
   2. teikiant paramos paraišką veiklai nurodytai Taisyklių 12.1 papunktyje, investicijos turi atitikti šiuos reikalavimus:
      1. galvijininkystės (pieninės ar mėsinės) subsektoriuje daromos investicijos turi atitikti bent vieną iš šių sąlygų:
         1. įrengiant naujus arba rekonstruojant esamus galvijų tvartus ir juose esančias mėšlo ir srutų tvarkymo sistemas naujai taikoma bent viena iš technologijų, nurodytų Galvijų pastatų TPT 178.1.1., 178.2.1. papunkčiuose;
         2. įrengiant naujas arba rekonstruojant esamas tirštojo mėšlo mėšlides, rietuves naujai taikoma bent viena iš technologijų, nurodytų Galvijų pastatų TPT 178.3.1. papunktyje;
         3. įrengiant naujas arba rekonstruojant esamas skystojo mėšlo mėšlides ar srutų kauptuvus naujai taikoma bent viena iš technologijų, nurodytų Galvijų pastatų TPT 178.4.1. papunktyje;
         4. ūkyje naujai taikoma bent viena iš technologijų, nurodytų Galvijų pastatų TPT 179, 197 punktuose.
      2. kiaulininkystės subsektoriuje daromos investicijos turi atitikti bent vieną iš šių sąlygų:
         1. įrengiant naujas arba rekonstruojant esamas kiaulides naujai taikoma bent vieną iš technologijų, nurodytų Kiaulidžių TPT 157.2. papunktyje;
         2. įrengiant naujas arba rekonstruojant esamas tirštojo mėšlo mėšlides, rietuves naujai taikoma bent vieną iš technologijų, nurodytų Kiaulidžių TPT 157.4. papunktyje;
         3. įrengiant naujas arba rekonstruojant esamas skystojo mėšlo mėšlides ar srutų kauptuvus naujai taikoma bent vieną iš technologijų, nurodytų Kiaulidžių TPT 157.6. papunktyje;
         4. ūkyje naujai taikoma bent viena iš technologijų, nurodytų Kiaulidžių TPT 159.1, 160.1, 170.3. papunkčiuose.
      3. paukštininkystės subsektoriuje daromos investicijos turi atitikti bent vieną iš šių sąlygų:
         1. įrengiant naujas arba rekonstruojant esamas paukštides naujai taikomos bent dvi technologijos iš nurodytųjų Paukštininkystės ūkių TPT 148.1 papunktyje;
         2. įrengiant naujas arba rekonstruojant esamas tirštojo mėšlo mėšlides, rietuves naujai taikomos bent dvi technologijos iš nurodytųjų Paukštininkystės ūkių TPT 148.2. papunktyje;
         3. įrengiant naujas arba rekonstruojant esamas skystojo mėšlo (praskiesto vandeniu) mėšlides naujai taikomos bent dvi technologijos iš nurodytųjų Paukštininkystės ūkių TPT 148.3 papunktyje;
         4. ūkyje naujai taikomos bent dvi technologijos iš nurodytųjų bent viename iš šių Paukštininkystės ūkių TPT papunkčių: 152.3, 155.2., 1561, 158.2.
   3. Teikiant paramos paraišką veiklai nurodytai Taisyklių 12.2 papunktyje, investicijos turi atitikti šiuos reikalavimus:
      1. investuojama į naujų biodujų jėgainių statybą ir įengimą;
      2. biodujos gaminamos iš pareiškėjo gyvulininkystės ūkyje susidarančių atliekų (mėšlo ir kitų biologiškai skaidžių atliekų);
      3. pagamintos biodujos, šilumos ir elektros energija naudojama tik pareiškėjo valdos reikmėms.
   4. Teikiant paramos paraišką veiklai nurodytai Taisyklių 12.3 papunktyje, investicijos turi atitikti bent vieną iš šių sąlygų:
      1. galvijininkystės (pieninės arba mėsinės) subsektoriuje įrengiant naujus arba rekonstruojant esamus galvijų tvartus naujai taikoma bent viena iš šių technologijų:
         1. visiems bandos galvijams (ar atskiroms jų grupėms) skiriamas bent 20 proc. didesnis plotas nei numatyta Galvijų pastatų TPT 91 - 95 punktuose;
         2. pereinama nuo individualaus veršelių (iki 8 savaičių amžiaus) laikymo būdo prie grupinio laikymo būdo;
         3. pereinama nuo saitinio prie besaičio galvijų laikymo būdo (netaikoma ekologinės gamybos veiklą vykdantiems pareiškėjams, laikantiems daugiau kaip 50 galvijų).
      2. kiaulininkystės subsektoriuje įrengiant naujas arba rekonstruojant esamas kiaulides naujai taikomos šios technologijos:
         1. visoms bandos kiaulėms (ar atskiroms jų grupėms) skiriamas bent 20 proc. didesnis plotas nei numatyta Kiaulidžių TPT 77–82 punktuose;
         2. pereinama nuo paršavedžių laikymo vieniniuose garduose (vieniniuose boksuose) prie laikymo grupiniuose garduose.
      3. paukštininkystės subsektoriuje įrengiant naujas arba rekonstruojant esamas paukštides naujai taikoma bent viena iš šių technologijų:
         1. visiems pulko paukščiams (ar atskiroms jų grupėms) skiriamas bent 20 proc. didesnis plotas nei numatyta Paukštininkystės ūkių TPT 63–67 punktuose;
         2. pereinama nuo paukščių laikymo narvuose prie laikymo ant (kreikiamų ir kt.) grindų arba prie laikymo ant (kreikiamų ir kt.) grindų su išėjimu į lauko aptvarus.
5. Siekiant gauti paramą pagal Taisyklių 11.3 papunktį, tinkamomis laikomos investicijos, atitinkančios Finansavimo sąlygų aprašo reikalavimus.
6. Tinkamų finansuoti išlaidų kategorijos:
   1. kai parama teikiama dotacijos forma pagal Taisyklių 11.1, 11.2 papunkčius:
      1. naujų statinių statyba, rekonstravimas, kapitalinis remontas:
         1. gamybinių pastatų, skirtų ūkiniams gyvūnams auginti;
         2. kitų gyvulininkystės ūkio statinių, tiesiogiai susijusių su Taisyklių 12.1, 12.2, 12.3 papunktyje nurodytų veiklų vykdymu;
      2. nauji technologiniai įrenginiai (išskyrus skaitmenines ūkininkavimo technologijas):
         1. atitinkantys Taisyklių 29.2 papunktyje nurodytus reikalavimus;
         2. atitinkantys Taisyklių 29.3 papunktyje nurodytus reikalavimus;
         3. atitinkantys Taisyklių 29.4 papunktyje nurodytus reikalavimus;
      3. skaitmeninės ūkininkavimo technologijos: nauji technologiniai įrenginiai, turintys skaitmeninių ūkininkavimo technologijų elementų, atitinkančių bent vieną iš Projektų inovatyvumo vertinimo metodikos 1 priede nurodyto 3 kriterijaus "Skaitmeninimas" požymių;
      4. projekto bendrosios išlaidos: finansuojama bendrųjų išlaidų dalis gali būti ne daugiau kaip 10 proc. kitų tinkamų finansuoti projekto išlaidų vertės be PVM ir ne didesnė kaip 1 800 Eur. Tuo atveju, kai projekte numatyti statybos, rekonstrukcijos, kapitalinio remonto ar infrastruktūros įrengimo darbai, finansuojama bendrųjų išlaidų suma be PVM gali būti ne didesnė kaip 3 000 Eur.
   2. Kai parama teikiama lengvatinės paskolos forma pagal Taisyklių 11.2, 11.3 papunkčius:
      1. Investicijos į materialųjį ir nematerialųjį turtą, būtiną bent vienai iš Taisyklių 12.1, 12.2, 12.3 papunkčiuose nurodytų veiklų vykdyti:
         1. išlaidų kategorijos, apibrėžtos Taisyklių 31.1.1, 31.1.2, 31.1.3 papunkčiuose;
         2. ūkinių gyvūnų įsigijimas, būtinas bent vienai iš Taisyklių 12.1, 12.2, 12.3 papunkčiuose nurodytų veiklų vykdymui:
      2. Finansavimas apyvartiniam kapitalui papildyti, susijęs su bent vienos iš Taisyklių 12.1, 12.2, 12.3 papunkčiuose nurodytų veiklų vykdymu:
         1. trumpalaikio turto įsigijimas (medžiagos, pašarai, augalų ir gyvūnų apsaugos priemonės, įrengimų atsarginės dalys ir pan.);
         2. darbo užmokestis ir su juo susiję mokesčiai;
         3. su ūkio veikla susiję mokesčiai ir einamosios išlaidos (turto mokestis, turto nuoma, turto draudimo išlaidos, komunalinės išlaidos, administravimo išlaidos, anksčiau sudarytų paskolų, jei jos nebuvo finansuotos ES lėšomis, palūkanos ir kt.);
         4. debitoriniai įsipareigojimai ir kitos apyvartinės išlaidos, būtinos ūkinei veiklai vykdyti;
         5. išlaidos PVM, sumokėtam už prekes ar paslaugas, susijusias su investicijomis į materialųjį, nematerialųjį ar biologinį turtą.
7. Netinkamomis finansuoti laikomos išlaidos:
   1. nurodytos Administravimo taisyklių 130.1–130.3, 13.5–130.10 papunkčiuose;
   2. investicijos į turtą, kurio valdymo, naudojimo ar disponavimo teisė pareiškėjui apribota (pvz., turtas areštuotas);
   3. papildomai, kai parama teikiama dotacijos forma pagal Taisyklių 11.1, 11.2 papunkčius, netinkamomis finansuoti laikomos šios išlaidos:
      1. pridėtinės vertės mokestis, atsižvelgiant į Administravimo taisyklių 127 – 129 punktų nuostatas;
      2. išlaidos ar jų dalis, patirtos perkant prekes, darbus ar paslaugas, nesilaikant teisės aktuose nustatytos pirkimų tvarkos;
      3. ūkinių gyvūnų įsigijimas;
      4. išlaidos, kurių technines savybes apibūdinantys pagrindiniai techniniai parametrai ir modelis skiriasi nuo nurodytųjų paramos sutartyje, jei jos patirtos perkant prekes, paslaugas ir (ar) darbus pagal Administravimo taisyklių 113-114 punktų nuostatas, išskyrus atvejus, kai paramos gavėjas pateikia įrodymo dokumentus, kad tam tikrų parametrų ar modelio prekės jau negaminamos;
   4. papildomai, kai parama teikiama lengvatinės paskolos forma pagal Taisyklių 11.2, 11.3 papunkčius, netinkamomis finansuoti laikomos šios išlaidos:
      1. Taisyklių 32.2 papunktyje nurodytos išlaidos;
      2. esamų paskolų refinansavimo išlaidos;
      3. išlaidos, skirtos asmeniniam turtui, nesusijusiam su ūkine veikla, įsigyti.
   5. kai tai pačiai investicijai parama teikiama ir dotacijos ir lengvatinės paskolos forma pagal Taisyklių 11.2 papunktį, netinkamomis finansuoti laikomos išlaidos, nurodytos Taisyklių 32.3 papunktyje.

# SKYRIUS

# PARAMOS PARAIŠKŲ TEIKIMO TVARKA

1. Paramos paraiška pateikiama pagal Taisyklių 1 priede nurodytą formą. Kvietimo teikti paraiškas metu pareiškėjas gali pateikti tik vieną paramos paraišką.
2. Vienoje paramos paraiškoje galima kreiptis paramos pagal vieną ar daugiau Taisyklių 12 punkte nurodytų veiklų, laikantis Taisyklių 14 punkto sąlygų.
3. Paramos paraiška ir su paramos paraiška pateikiami dokumentai turi būti pateikti per ŽŪMIS Administravimo taisyklėse nustatyta tvarka.
4. Paramos paraiškos pildomos, registruojamos ir vertinamos Administravimo taisyklių nustatyta tvarka.

# SKYRIUS

# PARAMOS PARAIŠKŲ ATRANKA

1. Pagal šią intervencinę priemonę  pateiktoms paramos paraiškoms, vadovaujantis Europos Parlamento ir Tarybos reglamento (ES) 2021/2115 79 straipsnio 1 dalimi, atrankos vertinimas nėra atliekamas.
2. Paraiškų rinkimas pagal šių Taisyklių 11.1 ir 11.2 papunkčius stabdomas kai pasiekiama paramos paraiškų priėmimo etapui skirta lėšų suma (dotacijos forma) tokia tvarka:
   1. Agentūra nustačiusi, kad yra pasiekta paraiškų priėmimo etapui skirta lėšų suma (dotacijos forma), kitą dieną apie šį faktą paskelbia Agentūros interneto svetainėje ir informuoja Ministeriją. Informaciniame pranešime apie paraiškų rinkimo stabdymą turi būti nurodytas galutinis paraiškų priėmimo momentas (data, valanda), kuris negali būti vėlesnis nei tos pačios dienos 23:59 val.;
   2. Paraiškos pateiktos nuo informacinio pranešimo paskelbimo iki jame nurodyto galutinio paraiškų priėmimo momento yra priimamos ir vertinamos Administravimo taisyklėse nustatyta tvarka;
   3. Paraiškos, pateiktos po informaciniame pranešime nurodyto galutinio paraiškų priėmimo momento nepriimamos ir nevertinamos;
   4. Agentūra atlieka visų iki paraiškų rinkimo stabdymo momento gautų paramos paraiškų tinkamumo skirti paramą vertinimą Administravimo taisyklėse nustatyta tvarka;
   5. Jei atlikus visų gautų paramos paraiškų tinkamumo skirti paramą vertinimą, šioms paramos paraiškoms reikalingų finansuoti lėšų poreikis (dotacijos forma) viršija paramos paraiškų priėmimo etapui skirtą lėšų sumą (dotacijos forma), taikoma ši tvarka:
      1. jei paramos paraiškoms reikalingų finansuoti lėšų poreikis (dotacijos forma) yra ne didesnis kaip 10% nuo paramos paraiškų priėmimo etapui skirtos lėšų sumos (dotacijos forma), visos šios paraiškos finansuojamos virškontraktuojant lėšas iš kitiems paramos paraiškų priėmimo etapams skirtos lėšų sumos;
      2. jei paramos paraiškoms reikalingų finansuoti lėšų poreikis (dotacijos forma) viršija 10% nuo paramos paraiškų priėmimo etapui skirtos lėšų sumos (dotacijos forma), sprendimą dėl papildomo lėšų skyrimo šioms paramos paraiškoms finansuoti priima Lietuvos žemės ūkio ir kaimo plėtros 2022–2027 metų Strateginio plano valdymo komitetas (toliau – PVK).

# SKYRIUS

# PARAMOS PARAIŠKŲ TVIRTINIMAS

1. Investicinės paramos paraiškų, pateiktų pagal Taisyklių 11.1, 11.2 papunkčius, tvirtinimo būdai:
   1. kai projekto vertė yra iki 200 000 Eur (įskaitytinai) be PVM, Agentūra, teikia jį svarstyti Agentūros sudarytam Projektų atrankos komitetui (toliau – Agentūros PAK), į kurio sudėtį įtraukiamas ir Ministerijos atstovas (-ai). Sprendimas dėl paramos skyrimo arba neskyrimo įforminamas Agentūros direktoriaus nustatyta tvarka;
   2. kai projekto vertė viršija 200 000 Eur be PVM:
      1. Agentūra, įvertinusi paramos paraiškas, parengia nustatytos formos paramos paraiškų vertinimo rezultatų suvestinę ir nustatytos formos atskirų paramos paraiškų vertinimo ataskaitas, kurias teikia Ministerijai;
      2. Ministerijos sudarytas Projektų atrankos komitetas (toliau – Ministerijos PAK) svarsto projektus ir priima rekomendacinio pobūdžio sprendimą dėl finansuotinų ir (arba) nefinansuotinų projektų. Vadovaujantis Ministerijos PAK rekomendacijomis, sprendimą dėl paramos skyrimo arba neskyrimo priima žemės ūkio ministras ar jo įgaliotas asmuo. Projektų atrankos komitetas sudaromas ir jo darbas organizuojamas, sprendimai dėl paramos skyrimo arba neskyrimo priimami ir apie priimtą sprendimą informuojama Agentūra Administravimo taisyklių nustatyta tvarka.
2. Sprendimas dėl paramos skyrimo arba neskyrimo įforminamas ir apie jį pareiškėjai informuojami Administravimo taisyklėse nustatyta tvarka. Pareiškėjas, pasirašęs paramos sutartį, šios sutarties įsigaliojimo dieną tampa paramos gavėju.
3. Paramos paraiškoms, pateiktoms pagal Taisyklių 11.2–11.3 papunkčius dėl lengvatinių paskolų suteikimo, Agentūra per 5 darbo dienas nuo tinkamumo gauti paskolą vertinimo pabaigos parengia ir pagal Taisyklių 2 priede pateiktą formą pareiškėjui išduoda tinkamumo gauti lengvatinę paskolą pažymą (galioja 6 mėnesius nuo jos išdavimo datos), su kuria jis kreipiasi į finansų tarpininką dėl paskolos suteikimo, pristatydamas ir kitus finansų tarpininko pareikalautus dokumentus.
4. Kai paramos paraiška teikiama pagal Taisyklių 11.2 papunktį dotacijai ir lengvatinei paskolai gauti, jei finansų tarpininkas pareiškėjo numatytam įgyvendinti projektui atsisako suteikti paskolą arba pareiškėjas nesikreipia į finansų tarpininką dėl paskolos suteikimo, arba nusprendžia atsisakyti pasinaudoti finansų tarpininko suteikta lengvatine paskola, pareiškėjas privalo raštu informuoti Agentūrą ir gali rašyti prašymą skirti jo įgyvendinamam projektui tik investicinę paramą, tačiau turi pagrįsti kitą finansavimo šaltinį.
5. Pareiškėjas, kuriam parama skirta pagal Taisyklių 11.3 papunktį, tampa paramos gavėju, kai tarp jo ir finansų tarpininko pasirašoma paskolos sutartis, apie kurią per 10 darbo dienų nuo paskolos sutarties sudarymo ir informacijos iš finansų tarpininko gavimo Agentūrą informuoja NPĮ.

# SKYRIUS

# MOKĖJIMO PRAŠYMŲ TEIKIMO, ADMINISTRAVIMO IR PARAMOS IŠMOKĖJIMO TVARKA

1. Mokėjimo prašymai teikiami ir administruojami Administravimo taisyklėse numatyta tvarka. Mokėjimo prašymai kartu su reikiamais priedais turi būti pateikti tik per ŽŪMIS.
2. Paramos lėšos mokamos ne daugiau kaip keturiais mokėjimo prašymais.
3. Jei projekte numatytos statybos, taikomi šie reikalavimai:
   1. statybos turi būti vykdomos vienu etapu be tarpinių mokėjimų, tačiau jei technologiškai statybas galima išskirti į kelis etapus, gali būti pateikiami keli mokėjimo prašymai;
   2. jei numatyta kelių atskirų statinių statyba, ji gali būti vykdoma etapais ir mokėjimo prašymas pateikiamas užbaigus kiekvieną statybų etapą;
   3. statybos ir (arba) rekonstrukcijos ir (arba) kapitalinio remonto darbų užbaigimo dokumentai, kai jie privalomi pagal teisės aktų reikalavimus, turi būti pateikti ne vėliau kaip su galutiniu mokėjimo prašymu.
4. Lengvatinės paskolos, suteiktos pagal Taisyklių 11.2–11.3 papunkčius, lėšos išmokamos finansų tarpininko ir pareiškėjo pasirašytoje paskolos sutartyje nustatytais terminais ir sąlygomis. Projektai finansuojami pagal šias regionams taikomas EŽŪFKP ir bendrojo finansavimo įnašo normas:
   1. Sostinės regionui taikoma 43 proc. EŽŪFKP įnašo norma;
   2. Vidurio ir vakarų Lietuvos regionui taikoma 85 proc. EŽŪFKP įnašo norma.
5. Intervencinei priemonei taikomas projekto priskyrimo regionams principas – pagal projekto įgyvendinimo vietą.

# SKYRIUS

# SANKCIJOS

1. Netinkamai įgyvendinančiam (įgyvendinusiam) projektą paramos gavėjui gali būti taikomos Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano priemones taikymo metodikoje, patvirtintoje Lietuvos Respublikos žemės ūkio ministro 2014 m. gruodžio 4 d. įsakymu Nr. 3D-929 „Dėl Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano priemones taikymo metodikos patvirtinimo“, numatytos sankcijos.
2. Nustačius, kad paramos gavėjas nesilaiko įsipareigojimų, numatytų Taisyklių 19.3.1 papunktyje, jam taikomas reikalavimas grąžinti dalį sumokėtos paramos sumos skirtos 12.3 veiklai vykdyti. Grąžinama dalis apskaičiuojama proporcingai sumažėjusiam SG skaičiui (lyginant su paramos paraiškoje nurodytu SG) ūkinių gyvūnų bandoje (pulke), kurioje (-iame) pereinama prie aukštesnių nei pareiškėjui privalomi ūkinių gyvūnų gerovės reikalavimų.
3. Nustačius, kad paramos gavėjas nesilaiko įsipareigojimų, numatytų Taisyklių 19.3.2, 19.3.3, 19.3.4 papunkčiuose, jam taikomas reikalavimas grąžinti visą sumokėtą paramos sumą, skirtą 12.3 veiklai vykdyti.
4. Pažeidimai susiję su lengvatinėmis paskolomis administruojami Finansinių priemonių įgyvendinimo taisyklėse nustatyta tvarka.

# SKYRIUS

# BAIGIAMOSIOS NUOSTATOS

1. Projekto įgyvendinimo ir kontrolės laikotarpiu priežiūra ir tikrinimas, apskundimas bei skundų nagrinėjimas atliekamas Administravimo taisyklėse nustatyta tvarka.

\_\_\_\_\_\_\_\_\_\_\_\_\_\_